**Հայտերի ընդունման հրավեր ՏԺԴ մարզային գործընկեր կազմակերպություններ ներգրավելու նպատակով**

«Համայնքների ֆինանսիստների միավորում» ՀԿ-ն (ՀՖՄ) «ՀաՄաՏեղ» ծրագրի[[1]](#footnote-1) շրջանակներում հրավիրում է **ՀՀ մարզային քաղաքացիական հասարակության կազմակերպություններին (ՔՀԿ) դիմելու մրցույթի՝ Հայաստանի 10 մարզերում Տեղական ժողովրդավարության դպրոցի (ՏԺԴ) աշխատանքները կազմակերպելու և համակարգելու նպատակով:**

Ծրագրի շրջանակներում 2019 թվականի ապրիլին ստեղծված ՏԺԴ-ի գործունեությունը իրականացվում է 3 կազմակերպությունների՝ ՀՖՄ-ի, «Եվրասիա համագործակցություն հիմնադրամի» (ԵՀՀ) և «Տեղեկատվական համակարգերի զարգացման և վերապատրաստման կենտրոն» ՀԿ-ի (ՏՀԶՎԿ) համընկերության կողմից և ֆինանսավորվում է ԱՄՆ Միջազգային զարգացման գործակալության (ՄԶԳ) կողմից: Դպրոցի հիմնական նպատակն է ուսուցանել և պատրաստել ակտիվ գործունեություն ծավալող երիտասարդ մասնագետներ ՀՀ բոլոր մարզերի համայնքներում, ովքեր կունենան գիտելիքներ և հմտություններ տեղական ինքնակառավարման և ժողովրդավարության, հարակից գործառնական ոլորտներում և նշանակալի դերակատարում կունենան ՀՀ հանրային կառավարման բարեփոխումներում։

Սույն ծրագրի շրջանակներում նախատեսվում է Հայաստանում հիմնել ՏԺԴ շրջանավարտների ցանց՝ մարզերի գործընկեր ՔՀԿ-ներին ներգրավելով ՏԺԴ աշխատանքներում։ Ընտրված կազմակերպությունները, սերտ գործակցելով ՀՖՄ-ի, ԵՀՀ-ի և ՏՀԶՎԿ-ի հետ, պետք է ապահովեն ՏԺԴ-ի առաքելությունից և նպատակներից բխող գործողությունների իրականացումը համապատասխան մարզերի համայնքներում։ Դրանք կարող են ներառել, բայց չսահմանափակվել հետևյալ գործողություններով՝

* ՏԺԴ շրջանավարտների ցանցի ստեղծում
* ՏԺԴ իրականացման վերաբերյալ տվյալ մարզում տեղեկատվական քարոզարշավի կազմակերպում
* ՏԺԴ նոր անդամների (մասնակիցների) ընտրություն և հավաքագրում
* ՏԺԴ սեմինարների, դասընթացների, միջոցառումների կազմակերպում և անցկացում (դրանց բովանդակային մասը կապահովվի ՏԺԴ շրջանավարտների և մասնագետների ներգրավմամբ, առկա կամ առցանց եղանակով)
* ՏԺԴ շրջանավարտների շրջանում դրամաշնորհային ծրագրերի մրցույթների կազմակերպում և անցկացում
* ՏԺԴ համապատասխան հանձնաժողովի կողմից ընտրված դրամաշնորհային ծրագրերի ֆինանսավորում, դրանց իրականացման մոնիթորինգ և վերահսկողություն, ամփոփ հաշվետվությունների կազմում և ներկայացում
* ՏԺԴ մամլո հաղորդագրությունների, տեքստային և տեսանյութերի պատրաստում և տարածում (անհրաժեշտության դեպքում, համապատասխան մասնագետի ներգրավմամբ)
* Մարզի համայնքների 18-35 տարեկան երիտասարդների՝ որպես ՏԺԴ առաջնային շահառուների, շրջանում ՏԺԴ աշխատանքների և շրջանավարտների կողմից իրականացված դրամաշնորհային ծրագրերի մասին տեղեկատվության տարածում
* Մարզի համայնքների երիտասարդներ – ՏԻՄ-եր, համայնքապետարաններ կապի ամրապնդում, համագործակցության խթանում
* Աջակցություն մարզի տարածքում երիտասարդական նախաձեռնությունների կազմակերպմանը և իրականացմանը
* Համագործակցություն սույն ծրագրի շրջանակներում ՀՀ մյուս մարզերից ներգրավված գործընկերների հետ
* Ծրագրի կողմից պատրաստված տեղեկատվության, նախաձեռնությունների տարածում մարզի համայնքներում։

ՏԺԴ մարզային գործընկեր կազմակերպությունները հնարավորություն կստանան մասնակցելու ՏԺԴ կենտրոնի կողմից կազմակերպվող վերապատրաստման սեմինարներին և միջոցառումներին, ՀՀ մյուս մարզերի գործընկերների հետ քննարկումներին, փորձի փոխանակմանը, մարզերում միասնական գործողությունների մշակմանը և իրականացմանը։

ՏԺԴ մարզային յուրաքանչյուր գործընկեր կազմակերպության հետ ծրագրի համագործակցության ընդհանուր տևողությունը նախատեսվում է մինչև 6 ամիս՝ 2020թ․ հոկտեմբերի 15-ից 2021թ․ օգոստոսի 31-ը ժամանակահատվածում:

**Համապատասխանության չափանիշները․**

Դիմող ՔՀ կազմակերպությունը պետք է բավարարի հրավերով սահմանված որակավորման հետևյալ չափանիշներին՝

1. Հանդիսանա ՀՀ-ում (բացառությամբ՝ Երևանում) գրանցված և գործող հասարակական կազմակերպություն, հիմնադրամ կամ ՔՀ այլ կազմակերպություն.
2. Ունենա մասնագիտական գործունեության համապատասխանություն, վերջին 2 տարիների ընթացքում իրականացրած լինի դրամաշնորհային ծրագրեր՝ տեղական ինքնակառավարման և ժողովրդավարության բնագավառներում.
3. Ունենա համապատասխան կարողություններ և փորձառություն՝ կազմակերպելու և անցկացնելու հանրային միջոցառումներ և՛ առկա, և՛ առցանց եղանակներով.
4. Ունենա գրասենյակ, որը աշխարհագրորեն հասանելի է տվյալ մարզի համայնքների գերակշիռ մասի համար (ցանկալի է մարզկենտրոնում կամ մարզի այլ մեծ քաղաքում).
5. Ունենա գրասենյակի տարածքային համապատասխան պայմաններ, մարդկային ռեսուրսներ և տեխնիկական միջոցներ՝ արդյունավետ գործունեություն ծավալելու մարզի ամբողջ տարածքում։

**Ծրագրային առաջարկի փաթեթը**

Ծրագրային առաջարկի փաթեթը պետք է ներառի՝

1. Սույն մրցույթին մասնակցելու ցանկությունը հիմնավորող հետաքրքրվածության նամակը (մինչև 1 էջ),
2. Կազմակերպության առաքելությունը և վերջին 2 տարիների գործունեության հակիրճ նկարագրությունը (մինչև 1 էջ),
3. Տեղեկատվություն կազմակերպության մարզային ծածկույթի, թիրախ խմբերի և շահառուների ընդլայնման վերաբերյալ ծրագրերի մասին (մինչև 1 էջ),
4. Հարցաթերթը՝ լրացված կազմակերպության կողմից, համաձայն կից ձևաչափի։

Հայտերի ներկայացման պայմանները

Սույն մրցույթով հետաքրքրված կազմակերպություններն իրենց հայտերը կարող են ներկայացնել էլեկտրոնային տարբերակով ՀՖՄ աշխատակից Անի Հարությունյանին aharutyunyan@cfoamail.am էլ. փոստի հասցեով։ Հայտերի ընդունման վերջնաժամկետը ս․թ․ սեպտեմբերի 30-ը ժամը 18։00-ն է։

Լրացուցիչ հարցերի համար կարող եք դիմել Անի Հարությունյանին՝ 098 233157 հեռախոսահամարով կամ aharutyunyan@cfoamail.am էլ. փոստի հասցեով։

1. «Հանրային մասնակցություն տեղական ինքնակառավարմանը» (ՀաՄաՏեղ) ծրագրի նպատակն է բարձրացնել հանրային մասնակցության աստիճանը ապակենտրոնացման և տեղական ինքնակառավարման բարեփոխումներում: [↑](#footnote-ref-1)